Document ID: 32013D0643

DEĊIŻJONI TA’ IMPLIMENTAZZJONI TAL-KUMMISSJONI
tas-7 ta’ Novembru 2013
li tistabbilixxi l-kontribuzzjoni finanzjarja mill-Unjoni għan-nefqa mġarrba fil-kuntest tal-pjanijiet ta’ tilqim ta’ emerġenza kontra l-marda tal-ilsien blu fi Spanja fl-2007 u l-2008
(notifikata bid-dokument C(2013) 7281)
(It-test bl-Ispanjol biss huwa awtentiku)
(2013/643/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u b’mod partikolari l-Artikoli 3(3), (4) u t-tieni inċiż tal-paragrafu (6),
Wara li kkunsidrat ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (2) (minn hawn ’il quddiem imsejjaħ “ir-Regolament Finanzjarju”), u b’mod partikolari l-Artikolu 84 tiegħu,
Billi:
(1)
Skont l-Artikolu 84 tar-Regolament Finanzjarju u l-Artikolu 94 tar-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill (3) (minn hawn “il quddiem imsejħa ‘ir-Regoli ta’ Applikazzjoni”), l-impenn tan-nefqa mill-baġit tal-Unjoni għandu jiġi preċedut minn deċiżjoni ta’ finanzjament li tistabbilixxi l-elementi essenzjali tal-azzjoni li tinvolvi l-infiq u li tkun ġiet adottata mill-istituzzjoni jew mill-awtoritajiet li lilhom tkun ġiet iddelegata s-setgħa mill-istituzzjoni.
(2)
Id-Deċiżjoni 2009/470/KE tistabbilixxi l-proċeduri li jirregolaw il-kontribuzzjoni finanzjarja mill-Unjoni lejn miżuri veterinarji speċifiċi, inkluż miżuri ta’ emerġenza. Sabiex il-marda tal-ilsien blu tiġi eradikata l-aktar malajr possibbli, l-Unjoni għandha tagħti kontribuzzjoni finanzjarja għal infiq eliġibbli li jrid jitħallas mill-Istati Membri. It-tieni inċiż tal-Artikolu 3(6) tal-istess Deċiżjoni jistabbilixxi regoli dwar il-persentaġġ li għandu jiġi applikat għall-ispejjeż imġarrba mill-Istati Membri.
(3)
Ir-Regolament tal-Kummissjoni (KE) Nru 349/2005 (4) jistabilixxi regoli dwar il-finanzjament Komunitarju għal interventi ta’ emerġenza u dwar il-ġlieda kontra ċertu mard tal-annimali kif imsemmi fid-Deċiżjoni tal-Kunsill 90/424/KEE. L-Artikolu 3 ta’ dak ir-Regolament jistabbilixxi regoli dwar l-infiq li huwa eliġibbli għal appoġġ finanzjarju mill-Unjoni.
(4)
Permezz tad-Deċiżjoni tal-Kunsill 2008/655/KE tal-24 ta’ Lulju 2008 ingħatat kontribuzzjoni finanzjarja mill-Unjoni favur miżuri ta’ emerġenza biex tiġi miġġielda l-marda tal-ilsien blu fi Spanja fl-2007 u fl-2008 (5).
(5)
Fl-14 ta’ April 2009, Spanja ressqet talba uffiċjali għal rimborż b’konformità mal-Artikoli 7(1) u 7(2) tar-Regolament (KE) Nru 349/2005. L-osservazzjonijiet tal-Kummissjoni, il-metodu kif jiġi kkalkulat l-infiq eliġibbli u l-konklużjonijiet finali ġew ikkomunikati lil Spanja fl-ittri tas-26 ta’ Diċembru 2012 u tad-9 ta’ Lulju 2013. Il-ftehim mill-awtoritajiet Spanjoli wasal fl-4 ta’ Settembru 2013.
(6)
Il-ħlas tal-kontribuzzjoni finanzjarja mill-Unjoni għandu jkun soġġett għall-kondizzjoni li l-attivitajiet ippjanati jkunu ġew implimentati verament, u li l-awtoritajiet ikunu pprovdew l-informazzjoni kollha meħtieġa qabel tmiem l-iskadenzi stabbiliti.
(7)
L-awtoritajiet Spanjoli ikkonformaw bis-sħiħ mal-obbligi tekniċi u amministrattivi tagħhom, kif stabbiliti fl-Artikolu 3(4) tad-Deċiżjoni 2009/470/KE u fl-Artikolu 7 tar-Regolament (KE) Nru 349/2005
(8)
Fid-dawl tal-konsiderazzjonijiet ta’ hawn fuq, l-ammont totali tal-appoġġ finanzjarju mill-Unjoni għan-nefqa mġarrba fil-kuntest tal-eradikazzjoni tal-marda tal-ilsien blu fi Spanja fl-2007 u fl-2008 issa għandu jiġi ffissat b’konformità mal-Artikolu 3(2) tad-Deċiżjoni 2008/655/KE.
(9)
Diġà sar ħlas parzjali inizjali ta’ EUR 8 000 000,00, ħlas parzjali ieħor ta’ EUR 17 000 000,00, u t-tielet ħlas parzjali ta’ EUR 15 000 000,00.
(10)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-kontribuzzjoni finanzjarja mill-Unjoni għan-nefqa mġarrba fil-kuntest tal-eradikazzjoni tal-marda tal-ilsien blu fi Spanja fl-2007 u fl-2008 hija ffissata għall-ammont ta’ EUR 41 158 940,11. Din tikkostitwixxi deċiżjoni ta’ finanzjament skont it-tifsira tal-Artikolu 84 tar-Regolament finanzjarju.
Artikolu 2
Meta titqies il-kontribuzzjoni totali ta’ EUR 41 158 940,11 mill-Unjoni, għad irid jitħallas il-bilanċ tal-kontribuzzjoni finanzjarja fissa għall-ammont ta’ EUR 1 158 940,11.
Artikolu 3
Din id-deċiżjoni hija indirizzata lir-Renju ta’ Spanja.
Magħmul fi Brussell, is-7 ta’ Novembru 2013.

Labels: 2
5
0
6
18
15